'Inbrekers' vas ná hoëspoedjaagtog in Kaapstad | Maroela Media
'Inbrekers' vas ná hoëspoedjaagtog in Kaapstad
Argieffoto (Foto: SAPD, Facebook)
Drie verdagtes is in aanhouding ná 'n inbraak by 'n sakeonderneming Woensdag in die vroeë oggendure wat tot 'n hoëspoedjaagtog deur die strate van Kaapstad gelei het.
Kapt. FC van Wyk, polisiewoordvoerder, het gesê die polisie het gereageer nadat 'n inbraak by 'n onderneming in Queens Park-weg in Woodstock aangemeld is. "Toe die polisie by die toneel opdaag, het hulle 'n verdagte voertuig sien wegjaag en dit agternagesit," het Van Wyk gesê.
"Die jaagtog het tot 'n einde gekom toe die verdagtes se voertuig teen 'n brug in Goodwood gebots het. Twee verdagtes is deur paramedici op die toneel behandel voordat die polisie hulle in hegtenis geneem het. Die derde verdagte is in 'n stabiele toestand onder polisiebewaking na 'n hospitaal geneem."
Van Wyk het gesê die voorlopige ondersoek dui daarop dat die verdagtes toegang tot die sakeonderneming gekry het deur die voordeur met 'n breekyster oop te breek. Vermeende gesteelde goedere, waaronder 'n kleinkasgeldboks, is in hulle besit gevind.